Dak li qed tgħid l-Oppożizzjoni dwar il-Programm ta’ Ċittadinanza b’Investiment mhux kredibbli. Il-Gvern permezz ta’ stqarrija qal li hu fetaħ il-bibien tiegħu għal siegħat twal ta’ diskussjoni mal-Oppożizzjoni. Matul dawn it-taħdidiet, il-Gvern fehem fejn dan il-programm jista jitjieb, aċċetta pożizzjonijiet ta’ kompromess proposti miċ-Chairman tal-Malta Financial Services Authority u anke l-Kamra tal-Kummerċ, fost stakeholders oħra. Jekk l-Oppożizzjoni riedet tasal għal ftehim, setgħet tagħmel dan fit-taħdidiet li kellha mal-Gvern. Sfortunatament, l-Oppożizzjoni baqgħet twebbes rasha. Il-Gvern jittama li l-Oppożizzjoni ma tkomplix tippersisti li tuża kull mezz biex tattakka lil pajjiżna anki barra minn Malta, dan kollu biex tipprova tilgħab logħba politika partiġġjana. Pajjiżna, permezz ta’ dan il-programm, qed ikun fuq quddiem biex jattira nies ta’ talent u investituri qabel jagħmluha pajjiżi kompetituri tagħna kif diġa qed juru biċ-ċar li se jagħmlu, temmet tgħid l-istqarrija tal-Gvern.